**Protokoll fra styremøte i Midt-Norge Travforbund onsdag 16. mars kl 20.30, Leangen Travbane.**

**Tilstede: Edmund Morewood, Ketil Oksvold, Geir Trøan, Noralf Brækken, Rolf Inge Furuhaug, Jorunn Okkenhaug, Elin Flataune og Sverre Hosen.**

**Forfall: Carl Petter Brun og Sven-Tore Jacobsen**

**Saksliste**

**Sak 1: Godkjenning av protokoll fra styremøte 23. februar.**

Protokollen ble godkjent.

I forbindelse med innkallingen til dette møtet og utsending av protokollen fra forrige møte, var det kommet inn klage på kort innkallingstid og protokolltilførsler, fra Carl Petter Brun og Sven-Tore Jacobsen.

Temaene har vært diskutert tidligere og styret gjentok hvilke retningslinjer som gjelder.

Det er styreleder som innkaller til styremøter. Det er ingen angitte tidsfrister for dette. I enkelte tilfeller er det påkrevet med kort innkallingsfrist. Det kan også innkalles til styremøter når minimum tre av styrets medlemmer krever det.

Protokolltilførsler skal gis når saken behandles i styremøte og man må være tilstede. Protokolltilførsler kan ikke sendes inn på forhånd, heller ikke i tas opp i etterkant av styremøtet.

**Sak 2: Nye Leangen**

I dagens styremøte i Leangentravets Eiendom AS har styret vedtatt å forlenge opsjonsavtalene med grunneierne i Klæbu og Melhus.

Opsjonsavtalen med grunneierne i Orkdalen gjelder ut september og trenger ikke forlengelse nå.

**Sak 3: Generalforsamlingen 13.03.16**.

Styret er godt fornøyd med gjennomføringen av generalforsamlingen. En meget god jobb utført av ordstyrer Anders Morken og forbundssekretær Sverre Hosen.

Generalforsamlingen klarte dessverre ikke å samle forbundet i forbindelse med Nye Leangen. Det er i utgangspunktet ingen av partene som ønsker voldgift, men det er stor avstand mellom partene. Styreleder håper det kan finnes en løsning for å unngå voldgift.

Det er beklagelig at man ikke klarte å gjennomføre Sak 9 valg. Det må innkalles til en ekstraordinær generalforsamling. Det sittende styre fortsetter til dette er gjennomført.

Styret har i etterkant av generalforsamlingen blitt orientert om at det ble sendt ut levende bilder med lyd på Leangens intern TV kanal. En ansatt ble observert i kontrollrommet på Leangen, sittende ved mixebordet. Der fulgte han generalforsamlingen i lyd og bilder på to skjermer. I spiserommet for de ansatte hadde en annen ansatt fulgt generalforsamlingen i lyd og bilder.

Styret reagerer meget sterkt på denne hendelsen. Den ansatte har selv bekreftet i styremøte hos Leangen Travbane AS onsdag 16. mars, at dette stemmer.

Forbundet har tidligere tatt opp med ledelsen på Leangen at det har blitt vist bilder fra dokumenter behandlet på møter i restauranten, ut i Leangens intern TV-kanal, rundt om på hele banen. Dette ble lovet at skulle ordnes, slik at det kun ble vist i restauranten der møtene skulle foregå. Dette ble utført, og var i orden til høstkonferansen i oktober 2015.

Det ble til møtet på søndag 13. mars bestilt overføring av dokumenter på skjermene i restauranten og mikrofoner til bruk i restauranten. Dette ble testet torsdag 10 mars, og fungerte som bestilt. Levende bilder fra møtet var aldri tema og var aldri bestilt.

Styrets vedtak:

Styret i MNTF ser svært alvorlig på den «hemmelige overvåkingen» av generalforsamlingen til forbundet, som fant sted søndag 13. mars. Generalforsamlingen er MNTFs høyeste organ, hvor det er fastsatt i Lov for Det Norske Travselskap § 5-5, hvem som har stemme-, tale- og møterett. Utover dette kan styret invitere gjester. Styret ber om at dette behandles på strengeste måte i styret i Leangen Travbane AS. Dette er ett meget alvorlig tillitsbrudd mellom Midt-Norge Travforbund og Leangen Travbane AS. Slike hendelser skal ikke skje og kan ikke under noen omstendigheter aksepteres. Dette er også brudd på Norsk Lov. Styret ber styreleder Håvard Winther Storler om snarlig behandling av saken og snarlig tilbakemelding til MNTF.

**Sak 4: Ekstraordinær generalforsamling**

Det må arrangeres ekstraordinær generalforsamling i region Nord, hvor det må velges en styrerepresentant til forbundsstyret for 2 år, og valg av to varamenn med varighet på ett år. Dette med bakgrunn i at kandidatene fra region Nord, trakk sine kandidaturer under generalforsamlingen i MNTF den 13.03.16.

Styret i MNTF ber om at dette gjennomføres innen 14.04.16. Resultat av valget sendes til MNTFs valgkomite, ved leder Elin Flataune. Valgkomiteen sender sin nye komplette innstilling for valg til forbundskontoret innen 18.04.16.

Styret i MNTF behandler innkalling til ekstraordinær generalforsamling i sitt styremøte 19.04.16. Dato for ekstraordinær generalforsamling settes til søndag 8. mai og sted Gauldal Travpark i Vollmarka. Innkalling sendes ut senest fredag 22. april.

**Sak 5: Forbundssekretærens kvarter**

Sverre orienterte om samling for ponnikusker på Starum, hvor fire av forbundets ponnikusker skal delta. Det er kommet henvendelse om dekning av reisen til Starum.

Styreleder ønsker at det fra blant annet ponni, settes opp en oversikt over årets samlinger og kurs som det er aktuelt å sende deltagere på. Dette for å få en oversikt over hvor store beløp det kan dreie seg om i løpet av 2016. I 2015 ga styret mange bevilgninger. Dette er det ikke kapital til i det faste budsjettet. Styret brukte i fjor av den akkumulerte egenkapitalen. Det ble i løpet av 2015 vedtatt at bevilgningene skulle begrense seg til 1250,- pr deltaker, hvis tilskudd bevilges. Uansett må det søkes, før tilskudd kan bevilges. Det er ingen automatikk i at det dekkes av forbundet.

Styret bevilger kr 1250,- pr deltaker,(4 deltakere) på inspirasjonssamlingen for ponnikusker 2016.

**Sak 6: Eventuelt.**

Trondheim 18.03.16

Sverre Hosen